VDSS sodba Psp 32/2015
Datum: 2015-04-02T02:00:00.000+02:00
ecli: ECLI:SI:VDSS:2015:PSP.32.2015
sodisce: Višje delovno in socialno sodišče
oddelek: Oddelek za socialne spore
podrocje: POKOJNINSKO ZAVAROVANJE
institut: starostna pokojnina - zavarovalna doba

## Jedro

Tožnica ne izpolnjuje z zakonom določenega pogoja in sicer, da ima dopolnjenih najmanj 15 let zavarovalne dobe (1. in 2. odstavek 27. člena ZPIZ-2). Zato ji ni mogoče priznati pravice do starostne pokojnine.

## Izrek

Pritožba se zavrne in se potrdi sodba sodišča prve stopnje.

## Obrazložitev

Sodišče prve stopnje je z izpodbijano sodbo zavrnilo tožbeni zahtevek, da se odpravita odločbi tožene stranke št. ... z dne 10. 10. 2013 in št. ... z dne 9. 4. 2013 ter da se tožnici prizna pravica do starostne pokojnine.

Zoper sodbo je pritožbo vložila tožnica. V pritožbi navaja, da je odločitev sodišča prve stopnje v nasprotju z evropsko pokojninsko zakonodajo in tudi v nasprotju z določbami Ustave RS. Meni, da bi ji morala biti priznana pokojnina upoštevaje plačane prispevke.

Pritožba ni utemeljena.

Po preizkusu zadeve pritožbeno sodišče ugotavlja, da je sodišče prve stopnje razčistilo dejstva, bistvena za odločitev v zadevi ter na podlagi pravilne uporabe materialnega prava tudi pravilno razsodilo. Pri tem ni kršilo postopkovnih določb, na katere pritožbeno sodišče na podlagi 2. odstavka 350. člena Zakona o pravdnem postopku (ZPP, Ur. l. RS, št. 26/99 s spremembami) pazi po uradni dolžnosti.

Sodišče prve stopnje je presojalo drugostopenjsko odločbo tožene stranke št. ... z dne 10. 10. 2013, s katero je bila zavrnjena pritožba, vložena zoper prvostopenjsko odločbo št. ... z dne 9. 4. 2013. Z omenjeno odločbo je tožena stranka odločila, da tožnica nima pravice do starostne pokojnine.

Iz dejanskega stanja, kot ga je ugotovilo sodišče prve stopnje in ki med strankama tudi ni sporno izhaja, da je tožnica na dan vložitve zahteve za priznanje pravice do pokojnine, dopolnila 67 let in 3 mesece starosti ter da ima skupaj dopolnjenih 2 leti 5 mesecev in 19 dni pokojninske dobe. Zakon o pokojninskem in invalidskem zavarovanju (ZPIZ-2, Ur. l. RS, št. 96/2012 s spremembami) v 27. členu določa pogoje za pridobitev starostne in predčasne pokojnine. Minimalni starostni pogoj za pridobitev starostne pokojnine v letu 2013 je 63 let in 6 mesecev za ženske, s tem da mora dopolniti najmanj 15 let zavarovalne dobe (1. in 2. odstavek 27. člena ZPIZ-2). Tudi po stališču pritožbenega sodišča tožnica ne izpolnjuje z zakonom določenega pogoja in sicer, da ima dopolnjenih najmanj 15 let zavarovalne dobe. Zaradi neizpolnjevanja z zakonom določenih pogojev tožnici ni mogoče priznati pravice do starostne pokojnine in so s tem v zvezi pritožbene navedbe neutemeljene. Neutemeljene so tudi pritožbene navedbe, da bi moralo sodišče pri presoji uporabiti evropsko zakonodajo oziroma Ustavo RS. Pogoji za pridobitev pravice do starostne pokojnine so določeni v že citiranem zakonu, ki ga je sodišče prve stopnje pravilno upoštevalo pri presoji sporne zadeve, saj pogojev za pridobitev pravice do starostne pokojnine ne ureja niti Evropsko pravo niti Ustava RS. Določitev pogojev je prepuščena zakonodajalcu, ki je s tem v zvezi sprejel ustrezen zakon.

Glede na navedeno je pritožbeno sodišče na podlagi 353. člena ZPP pritožbo kot neutemeljeno zavrnilo in potrdilo izpodbijano sodbo sodišča prve stopnje.